28/07/2015 13. árið á rað skipar Unga Tjóðveldið fyri fólkafundi á Doktaragrund ólavsøkudag. Fólkafundurin er vorðin fastur táttur hjá nógvum frælsislyntum. Nógv spennandi er á skránni, og vænta vit eins nógv og undanfarin ár. Í ár bera Kristina Clementsen og Tór Marni Weihe, sum bæði eru løgtingsvalevni fyri Unga Tjóðveldið, fram røður. Magni Arge, ið er næstvaldur fyri Tjóðveldi á fólkatingið, ber eisini fram røðu. Carl Jóhan Jensen, rithøvundur, ber fram síni eyðkendu skjaldur. Umframt hetta spæla Lisa í Dali og Petur Háberg nøkur løg. Endað verður við tjóðsanginum. Fundurin er ólavsøkudag, 29. juli. Hann byrjar kl. 19 og varðar í ein góðan tíma. Fundurin verður hildin á Doktaragrund úti á Reyni. 28/07/2015 Barnaleikurin Óðins Eyga var so væl dámdur á G! Festivalinum, at ein eykasýning mátti kroystast inn í Fjósinum leygardagin. Fleiri áskoðarar vóru so bergtiknir at teir sóu fleiri sýningar. Eitt nú vóru 5 gentur, ið sóu allar sýningarnar. Í hesum víkingaleikinum hitta áskoðararnir eina djarva gøtugentu, víkingar, gandaravnar, risastórar úlvar, ein áttabeintan hest og gudarnar Loka og Óðin. Leikurin vendur sær fyrst og fremst til børn í aldrinum 6-12 ár. Á G! náddu fleiri hundra børn at uppliva leikin, men á ólavsøku kunnu uppaftur fleiri børn sleppa til leikin. Hann verður nemmilig sýndur á Tjóðpallinum. Atgongumerki fáast longu nú á tjodpallur. fo. Tað er Sóley Danielsen, ið spælir allar leiklutirnar, ið hesum leikinum um 10 ára gomlu Tóru, ið fer úr Gøtu til Kirkjubøar at bjarga pápa sínum, ið er tikin til fanga. Tóra er væl hjálpt av síni ganda amulett, ið tó eisini gevur henni fleiri lumpisligar fíggindar og avbjóðingar, m. o. guðin Loka. Leikurin er upprunaliga svenskur, og er sera væl umtóktur í heimlandinum. Í Svørríki var tað leikstjórin Magnus Palm, ið setti leikin upp, og júst Palm hevur eisini leikstjórnað føroysku útgávuna av“ Óðins Eyga” Tað er søgugranskarin Dallas De-Fée, ið hevur skrivað leikin og ungi rithøvundurin Tryggvi Danielsen, ið fekk Mentanarheiðursløn landsins til ungt listafólk, hevur umsett til føroyskt. Atongumerki fáast á tjodpallur. fo og um nøkur eru eftir við dyrnar ein tíma áðrenn leikbyrjan. Leygardagin 25. juli: kl. 15.00 Sunnudagin 26. Juli. kl. 15.00 Mánadagin 27. juli kl. 15.00 og kl. 17.00 Mikudagin 29. juli: kl. 15.00 og kl. 17.00 Hósdagin 30. juli kl. 17.00 Fríggjadagin 31. juli: 17.00 Kjartan Hansen, stjóri í Kanjon, er fegin um, at gongd nú kann setast á byggingina í miðbýnum. Fyrsta byggingin í nýggja miðbýnum á Sandinum í Klaksvík fer nú í gongd. Byggifyritøkan Kanjon skal gera arbeiðið, og herfyri skrivaðu Jógvan Skorheim, formaður í Sjálvsognarstovninum undir Kráarbrekku, Andras Róin, stjóri í Bústaðir, og Kjartan Hansen, stjóri í Byggifelagnum Kanjon, undir endaliga sáttmálan. Byggitíðarskeiðið er sett til 2 ár. Sostatt kann væntast, at byggingin stendur liðug á sumri 2017. -Tilgongdin til nýggja miðbýin hevur verið long, men hon hevur eisini havt sera stóran týdning og hevur skapt eitt gott grundarlag fyri verkætlanini, sigur Kjartan Hansen. Dagin eftir undirskrivingina fór Kanjon í gongd við at fyrireika og umbiða ymiskt, ið skal brúkast í samband við byggingina. -Hetta er tann størsta einstaka verkætlanin, sum vit hava staðið fyri, og tí er nógv at leggja til rættis. Vit vænta, at byggiplássið kemur so spakuliga at taka skap tær næstu vikurnar, og tá ið vit koma inn í august mánað, koma sjónligu broytingarnar á økinum at síggjast, sigur Kjartan Hansen. -Verkætlanin er serlig fyri okkum, tí hetta er startskotið til komandi miðbýin, og byggingin kemur helst at verða grundarsteinurin undir menningini av øllum økinum, sum hevur ligið órørt í longri tíð, sigur hann. Veiðifelagið Byrsumúli skipaði leygardagin fyri árligu Ólavsøkukappingina á breytunum á Sandvíkum Skotið var fýra innleiðandi umfør í bæði skeet og trap, og síðani fóru 6 teir bestu í hvørjari grein víðari til finalur eftir galdandi ISSF-reglum. Í trap gjørdist Johnhard Klettheyggj (VBM) vinnari við 78 + 10 + 10 dúgvum, meðan Jón Jacobsen (VBM) bleiv nr. 2 við 74 + 10 + 9 dúgvum, og nr. 3 gjørdist Esmar Andreasen (VBM) við 73 + 10 + 11 dúgvum. Í skeet gjørdist Jákup Mikkelsen (VBF) vinnari við 75 + 9 + 12 dúgvum, meðan Tórur Fløtt (SBF) bleiv nr. 2 við 79 + 10 + 0 dúgvum, og nr. 3 gjørdist Ingolf Debes (VBF) við 73 + 9 + 13 dúgvum. Ólavsøkukappingin var somuleiðis 3. umfar (av íalt fýra) av FM-liðkapping í trap. Her var støðan sum fylgjandi: VBM A fekk 5 stig, og hevur nú 15 stig íalt Rynkeby fekk 4 stig, og hevur nú 10 stig íalt VBM B fekk 3 stig, og hevur nú 9 stig íalt Hvítanes fekk 2 stig, og hevur nú 7 stig íalt VBM C var ikki við, og hevur nú 3 stig íalt Liðugt umvæld, eftir at hon hevur verið stongd síðani ársskiftið Omanfyri Gomlu niðurtiknu Perluna, og nýggju trappuna liggur ein mentanarligur dýrgripur-Havnar Kirkja. Her hava havnarfólk gingið í kirkju líka síðani 1788, tá ið Bryggjubakki lá norðanfyri býin. Sálin í ólavsøkuni Tað var í tøkum tíma, at kirkjan lat upp aftur, tí júst á ólavsøku hevur Havnar Kirkja ein heilt serstakan týdning, fyri Havnarfólk og fyri fólkið alt. Guðstænastan ólavsøkudag er sálin í ólavsøkuni, og hon biður okkum um at standa saman um okkara fólkaræðisligu virði, um mannvirði og átrúnaðarlig virði. Og tað serstaka við kirkjuni er, at hon er opin fyri øllum. Øll sleppa inn–treytaleyst. Her skal eingin hvørki dømast ella fordømast, sum bispur tók til í prætiku sínari í dag. Hátíðarguðstænasta Sunnudagin 26. juli varð hátíðargudstænasta í sambandi við væl úr hondum greitt umvælingararbeiði. -Allir handverkarar, fyriskiparar og arkitektar hava gørt eitt framúr arbeiði. Sum altíð í Havnar Kirkju var løtan góð, uppbyggjandi, upplýsandi og hugnalig. Prestarnir vóru møttir, Sonja Klein, Ann Dahl Hansen, Marjun Bæk og Sverri Steinhólm, umframt dómpróstin Una Næs og Jógvan Fríðriksson, bisp, sum prædikaði. Og ikki at gloyma Ásu Justinussen, forkvinnu í kirkjuráðnum, sum saman við dómprósti og og øðrum góðum fólki hevur stýrt tilgongdini við hepnari hond. Úrmælingarnir Ernst Remmel og Tróndur Enni spældu horn, vit hoyrdu góðan kórsang, og nýggjur messuakul varð vígdur, sum Súsan í Jákupsstovu hevur evnað til í summarsligum grønum, gulum og gyltum litum. “ Alt er við tað gamla” Havnar Kirkja stendur sum drangur í brimi. Hóast nýumvæld er hon akkurát tann sama sum áðrenn, og stórt sæð óbroytt síðani 1865, tá ið hon varð umbygd og útbygd. Kirkjufólkið, sum í dag fær eina nýumvælda kirkju, uppliva júst somu kirkju, sum kirkjufólkið í 1865, tá ið kirkjan var spildurnýggj, og tað búðu uml. 900 fólk í Havn. Og tað er heilt serstakt. “ Her er alt við tað gamla”, sum Uni Næs, dómpróstur so skemtiliga tók til. Og tað er gott. Havnar Kirkja er elsta trækirkja í Føroyum og upprunaliga bygd í 1788. Onkur vil kanska halda, at tá ið farið verður undir at umvæla, so eigur mann eisini at broyta okkurt. Men so er ikki í hesum føri. Einki er broytt. Og tað er í sjálvum sær spennandi og virðismikið, og als ikki gamaldags. Tá alt annað kring okkum broytist alla tíðina, kann tað vera framskygt at skilja upprunan. Lutir og gávur eru enn í kirkjuni, sum eru uppaftur eldri enn kirkjan sjálv. Og yvirhøvur ber Havnar Kirkja í sær eina rúgvu at týdningarmiklum søgum. Tú kanst lesa um tær ymsa staðni. Millum annað í bókini“ Eldru hválvkirkjurnar” hjá Palla Gregoriussen, ella tú kanst fara í kirkju í kirkjutíð ella uttanfyri kirkjutíð, og lata kirkjuna siga tær sínar søgur, og bera tær sín boðskap. Havnar Kirkja við fjølbroyttari mentanarskrá Tó so. Havnar Kirkja hevur keypt Arnes Minde frá Býráðnum, og her fara nýggir møguleikar at vera hjá kirkjuni at tæna kirkjufólkinum enn betri, og arbeiðsumstøðurnar verða eisini betri. Vit fegnast longu sum er um, at dómkirkjan hevur longt um sínar upplatingartíðir, og at kirkjan skipar fyri alsamt mentanarligum tiltøkum. Í veruleikanum ein fjølbroytt skrá, sum øll hava atgongd til. Eg vil fegin takka fyri innbjóðingina til hátíðarguðstænastuna, og ynskja okkum øllum tillukku við nýumvældu dómkirkju okkara. Vit sum varða av mentanini her í Tórshavnar Kommunu fegnast um dýrgripin Havnar kirkju. Helena Dam á Neystabø, forkvinna í Mentanarnevnd Tórshavnar Býráðs Hann hevur verið lítið at sæð–hin so kendi fyrrverandi russiski forsetisráðharrin, Mikhail Gorbatjov og søgur hava eisini gingið um at hann er vorðin álvarsliga sjúkur og er eisini vorðin lamin, Ein russiksur journalistur hevur tosað við Mikhail Gorbatjov sum sigur at onki hald er í søgunum. Gorbatjov hevur verið innlagdur á týskum sjúkrahúsi vegna sína sukursjúku, men annars veit væl við. Herfyri segði Gorbatjov at hann óttaðist enn eitt kalt kríggj. Tíðindaskriv: Aftur í ár verður fólkafundur á Háskúlanun eftir kappróðurin 28. juli. Fundurin er klokkan 17.30. Í ár er tað Hansina Iversen, listakvinna, sum heldur røðu. Eisini verður felagssangur og føroyskur dansur, umframt at ein biti verður at fáa. Tað var 28. juli 1912, at Háskúlafelagið var stovnað við umleið 100 limum. Felagið hevur havt stóra undirtøku kring alt landið, og limatalið hevur verið væl yvir 1000, tá ið undirtøkan var størst. Líka síðani stovnandi aðalfundin á ólavsøku 1912 hevur Føroya Fólkaháskúlafelag skipað fyri fólkafundi á háskúlanum ólavsøkuaftan. Fólkafundurin er almennur, og háskúlafelagið vónar at síggja nógv fólk. Til ber eisini hjá nýggjum limum at tekna seg umframt at stuðla innsamlingini til frama fyri umvælingar á Háskúlanum.